Venäjän suurlähetystön yhteydenotto tapahtui puhelimitse kolme päivää sen jälkeen kun Suomi oli tehnyt päätöksen osallistua yhteisharjoitukseen Yhdysvaltojen kanssa. Puolustusministeriön mukaan lähetystöjen lisätietopyynnöt ovat normaali käytäntö. Venäjälle kerrottiin vain harjoituspäätöksen tiedotteessa mainitut asiat, koska muu on salaista.

Venäjän suurlähetystö on tiedustellut virkamiestasolla Suomen tekemästä päätöksestä osallistua koulutus- ja harjoitusyhteistyöhön Yhdysvaltojen kanssa. Suurlähetystön yhteydenotosta tiedottaa tasavallan presidentin kanslia.

Suomi teki päätöksen yhteisharjoituksesta helmikuun 6. päivänä, ja Venäjän suurlähetystö otti asiassa yhteyttä kolme päivää myöhemmin eli 9. helmikuuta. Yhteydenotto tapahtui puhelimitse.

Tiedotteessa todetaan, että tasavallan presidentin kansliasta kerrottiin päätöksestä julkisuudessa esillä olleiden tietojen mukaisesti.

Kanslian mukaan presidentti Sauli Niinistö tapasi Venäjän Suomen-suurlähettilään Aleksandr Rumjantsevin muussa yhteydessä helmikuun 10. päivänä. Suomen päätös osallistua harjoitteluun ei herättänyt tapaamisessa uusia kysymyksiä, presidentin kanslia kertoo.

Ruotsalaislehti Expressen uutisoi maanantaina (siirryt toiseen palveluun), että Ruotsin ulkoministeri Margot Wallström on taipunut Venäjän presidentin Vladimir Putinin vaatimuksiin Virossa pidettävästä lentosotaharjoituksesta.

Lehden mukaan Venäjä on saanut Wallströmin edustajalta lupauksen siitä, etteivät Ruotsin hävittäjät laskeudu Viron maaperälle Ämarin harjoituksessa. Edustaja vakuutti samalla, etteivät suomalaisten koneetkaan laskeudu Viroon.

Lähetystöjen tietopyynnöt normaalia toimintaa, ei tippunut lisätietoja

Puolustustusministeriön kansliapäälikkö Arto Räty kiistää Expressenin tiedot. Räty pitää Venäjän suurlähetystön lisätietojen pyytämistä normaalina käytäntönä.

– Tasavallan presidentin ja valtioneuvoston ulko- ja turvallisuusuuspoliittisen ministerivaliokunnan yhteiskokousten jälkeen lähetystöt ottavat yhteyttä ja kysyvät tarkempia tietoja. Tässäkin tapauksessa Venäjä on kysynyt tietoja.

Kansliapäällikkö korostaa, että presidentin ja ministerivaliokunnan kokous on salainen, eikä siitä anneta lisätietoja.

– Olemme tästä syystä vastanneet täsmälleen kokouksesta annetun tiedotteen mukaisesti. Emme siis ole olleet minkäänlaisen Venäjän vaikutusyrityksen kohteena.

Rädyn tietojen mukaan Venäjän tietopyyntö oli tehty asiallisessa hengessä, eikä mitään vaatimuksia tai lupauksia liittyen Itämeren lentoharjoitukseen ole Venäjän tai Suomen puolelta tehty.